Egil var strålende fornøyd med etter å ha fått politiet på besøk i bursdagen sin. Foto: Privat

Den lille gutten elsker politiet, og har også fått sin egen politiuniform som han ofte bruker i barnehagen.

Og det var nettopp på vei til barnehagen ideen om å invitere politiet i sin egen bursdag ble født.

– Vi var på vei til barnehagen da han sa: «Men mamma, jeg må jo invitere kollegene mine i bursdagen min», sier moren Synne Aunaas.

Hun trodde først Egil snakket om noen av de voksne i barnehagen, men fikk klar beskjed om at det var kollegene i Halden-politiet han snakket om.

«Dere er helt rå»

Egil skrev et tre sider langt brev til politiet, og ga dem beskjed om at det var greit at de fikk lov til å forlate bursdagen for å fange tyver. Foto: Privat

En drøy måned før bursdagen satte han seg dermed ned sammen med mamma og skrev et brev til politiet.

Med store bokstaver skrev han:

«Til politiet i Halden. Kan dere komme i min bursdag?» og «Jeg håper dere kommer. Dere er helt rå. Klem fra Egil».

– Vi puttet brevet i postkassa hos politiet og ventet. Egil forklarte meg at hvis politiet ikke kom, var det fordi de var ute på oppdrag for å fange tyver, ler Aunaas.

Dagen for bursdagen kom, og temaet var selvfølgelig politi. Familien og 19 venner fra barnehagen satt klare rundt bordet, da de plutselig hørte en bil som kom kjørende opp på tunet hvor de bor.

– Egil løp til vinduet og jammen var det ikke en politibil som dukket opp. Vi gikk ned og møtte to politibetjenter, Petter og Håkon. Egil ble veldig sjenert, men han nikket da jeg spurte om vi ikke skulle invitere dem inn, forteller hun.

Det var ordenssjef Jon Hellberg ved Halden politistasjon som ga betjentene Petter og Håkon lørdagens hyggelige oppdrag.

– Vi ble sjarmerte av måten det hyggelige brevet var skrevet på, med bilder og tegninger. Så jeg ga patruljen som var på vakt i helgen beskjed om å dra innom og si gratulerer med dagen, dersom tjenesten tillot det. Det virket som at han fikk seg en hyggelig overraskelse, sier Hellberg til NRK.

Det var Halden Arbeiderblad som først skrev om saken

Moren til Egil, Synne Aunaas, forklarer at besøket fra politiet var en stor opplevelse for 5-åringen. Foto: Privat

Glemte å synge

De to hyggelige politibetjentene kom inn og viste frem noen av tingene de hadde i beltet, og de stemmet til og med i på bursdagssangen.

– Det var veldig hyggelig å bli invitert og det var moro å være innom. Vi skjønte at det var stort for ham, for han ble litt satt ut. Men det var mange som var interesserte og spurte om hva vi gjorde for noe, sier Håkon til NRK.

For Egil ble opplevelsen nesten litt for voldsom.

– Han satt bare med store øyne og han måtte bruke resten av dagen på å fordøye det flotte besøket. Tre timer etter at de hadde gått sa han: «Men mamma, jeg skulle jo synge en sang for de», sier moren.

Nå har de to blitt enige om at de skal dra til politistasjonen i Halden med takkekort og et perlearmbånd som Egil har laget.